Α.Γ.Σ. Βύζας Μεγάρων

Ο **Αθλητικός Γυμναστικός Σύλλογος Βύζας Μεγάρων** είναι ελληνικό ποδοσφαιρικό σωματείο το οποίο εδρεύει στα Μέγαρα. Το επίσημο έτος ίδρυσης του είναι το 1928. Επίσημα χρώματά του αποτελούν το κίτρινο και το μαύρο. Το έμβλημά του είναι η κεφαλή του Βύζαντα, οικιστή της αρχαίας πόλης του Βυζαντίου η οποία ιδρύθηκε από Μεγαρείς.

Την περίοδο 2002–2014 συμμετείχε στις επαγγελματικές κατηγορίες με την επωνυμία «**Αθλητικός Γυμναστικός Σύλλογος Βύζας Μεγάρων [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Α.Γ.Σ. Βύζας Μεγάρων [[Ποδοσφαιρική Ανώνυμη Εταιρεία|Π.Α.Ε.]]**».

Παραδοσιακή αγωνιστική έδρα του συλλόγου αποτελεί το Δημοτικό Γήπεδο Μεγάρων, ωστόσο όμως χρησιμοποιεί εναλλακτικά και το Δημοτικό Στάδιο Μεγάρων «Μεγαρέων Ολυμπιονικών».

## Ιστορία
### Η ίδρυση και τα πρώτα βήματα
160px|μικρογραφία|αριστερά|Παλαιότερο λογότυπο του Βύζαντα Μεγάρων.

Το 1928 μαθητές του Γυμνασίου Μεγάρων ίδρυσαν μια ανεξάρτητη ποδοσφαιρική ομάδα με την επωνυμία «**Αθλητικός Γυμναστικός Σύλλογος Βύζας Μεγάρων**», τιμώντας το Βύζαντα το Μεγαρέα, ιδρυτή του Βυζαντίου και αποικιστή του. Τον Ιούλιο του 1930 ο Βύζας Μεγάρων αναγνωρίστηκε επίσημα από το Πρωτοδικείο, με πρώτο πρόεδρο το Παναγιώτη Μπέη. Έμβλημα του συλλόγου είναι η κεφαλή του Βύζαντα και χρώματα της ομάδας το κίτρινο και το μαύρο, που αποτελούν τα χρώματα του Βυζαντίου.

Ο Βύζας από την ημέρα της ίδρυσης του ως ανεξάρτητο σωματείο αγωνίστηκε με τις υπόλοιπες τοπικές ομάδες σε τοπικά ανεξάρτητα πρωταθλήματα αλλά και με ομάδες εκτός Μεγάρων. Πρώτο παιχνίδι με ομάδα που η έδρα της βρισκόταν εκτός Μεγάρων πραγματοποιήθηκε στις 2 Νοεμβρίου 1930 με αντίπαλο τον Θρασύβουλο με αποτέλεσμα 1-3. Μετά τον πόλεμο ο Βύζας Μεγάρων επανιδρύεται και αρχίζει πάλι την έντονη αθλητική δραστηριότητα. Η έλλειψη γηπέδου ωστόσο, δεν επέτρεπε στο Βύζαντα να συμμετέχει σε επίσημο πρωτάθλημα και έδινε μόνο ανεπίσημους αγώνες μέχρι και το 1957, όποτε και ο σύλλογος ενοικίασε μία έκταση, την περιέφραξε και τη διαμόρφωσε σε γήπεδο, δίνοντας του την ευκαιρία να αγωνιστεί επίσημα.

Το 1957 αναγνωρίστηκε επίσημα από την Ε.Π.Ο. με αύξοντα Αριθμό Μητρώου 639 και εντάχθηκε στη δύναμη της Ε.Π.Σ. Πειραιά. Την περίοδο 1957–58 συμμετείχε για πρώτη φορά σε επίσημο πρωτάθλημα της Ένωσης Πειραιά, ξεκινώντας την επίσημη αγωνιστική του πορεία από το πρωτάθλημα της Δ΄ Κατηγορίας. Στις 6 Οκτωβρίου 1957 πραγματοποιήθηκε ο πρώτος επίσημος αγώνας της ομάδας για το πρωτάθλημα της Ε.Π.Σ. Πειραιά με αντίπαλο τον Περαμαϊκό τον οποίο και νίκησε με σκορ 3-1. Ο Βύζας τερμάτισε πρώτος στον A' Όμιλο της Δ' Κατηγορίας Πειραιώς και αναδείχθηκε υπερπρωταθλητής της κατηγορίας, μετά από μπαράζ με την πρωταθλήτρια ομάδα του B' Ομίλου, Σπίθα Νίκαιας (Βύζας - Σπίθα 1-0 / Σπίθα - Βύζας 3-5). Ανέβαινε συνεχώς κατηγορίες και την περίοδο 1959–60 κερδίζει την άνοδο στην Α΄ Κατηγορία της Ε.Π.Σ. Πειραιά.

### Η επίσημη αγωνιστική πορεία μέχρι σήμερα
Την περίοδο 1960–61 τερμάτισε στη 2η θέση της βαθμολογίας της κορυφαίας κατηγορίας του πρωταθλήματος Πειραιά και κέρδισε τη συμμετοχή του στο άτυπο πρωτάθλημα της Β΄ Εθνικής του 1961, όπου έχασε την άνοδο. Την επόμενη περίοδο (1961–62) αναδείχθηκε πρωταθλητής Πειραιά για πρώτη φορά στην ιστορία του και προκρίθηκε εκ νέου στο άτυπο πρωτάθλημα της Β΄ Εθνικής του 1962, όπου τερμάτισε στην 1η θέση του Β΄ Ομίλου Νότου και κέρδισε την άνοδο στο επίσημο πρωτάθλημα της Β' Εθνικής Κατηγορίας. Στην νεοσύστατο επίσημο πρωτάθλημα της Β΄ Εθνικής αγωνίστηκε συνεχώς από την περίοδο 1962–63 και την περίοδο 1964–65 αναδείχθηκε πρωταθλητής Β΄ Ομίλου και συμμετείχε στα μπαράζ ανόδου με τους πρωταθλητές των υπόλοιπων 3 ομίλων, Α.Ο. Αιγάλεω, Πανσερραϊκό και Εδεσσαϊκό, όπου τερμάτισε τελευταίος χάνοντας την άνοδο. Την περίοδο 1965–66, αναδείχθηκε εκ νέου πρωταθλητής του Β΄ Ομίλου της Β΄ Εθνικής και συμμετείχε ξανά στα μπαράζ ανόδου με τους πρωταθλητές των υπόλοιπων 2 ομίλων, Γ.Α.Σ. Βέροια και Ο.Φ.Η. όπου τερματίζοντας στην 1η θέση, κέρδισε την ιστορική και πολυπόθητη άνοδο στην Α΄ Εθνική Κατηγορία. Στην Α΄ Εθνική αγωνίστηκε για 4 χρονιές, από την περίοδο 1966–67 μέχρι και την περίοδο 1969–70, όποτε και υποβιβάστηκε. Το 1964 έκανε την έκπληξη και έφτασε μέχρι τα προημιτελικά του Κυπέλλου Ελλάδας, όπου αποκλείστηκε από τον Παναθηναϊκό.

Ακολούθως αγωνίστηκε στην Β΄ Εθνική για 5 χρονιές μέχρι και την περίοδο 1974–75, όποτε και υποβιβάζεται στο τοπικό πρωτάθλημα του Πειραιά. Το 1978 κατέκτησε το πρωτάθλημα του Πειραιά και κέρδισε την άνοδο στο Εθνικό Ερασιτεχνικό Πρωτάθλημα και αμέσως, το 1979 κατέκτησε το πρωτάθλημα του 1ου ομίλου του Εθνικού Ερασιτεχνικού Πρωταθλήματος και κέρδισε την επάνοδο στην Β΄ Εθνική κατηγορία. Στην Β΄ Εθνική αγωνίστηκε για 4 χρονιές μέχρι και την περίοδο 1982–83, όποτε και υποβιβάστηκε. Την περίοδο 1985–86 κέρδισε την παραμονή στην Γ΄ Εθνική κερδίζοντας τον Ποσειδώνα Νέας Μηχανιώνας με 2-0 στο μπαράζ στα Τρίκαλα στις 3 Σεπτεμβρίου 1986, ωστόσο την περίοδο 1986–87 υποβιβάστηκε. Ακολούθως αγωνίστηκε μεταξύ τοπικού πρωταθλήματος και Δ΄ Εθνικής. Το 1991 ήταν φιναλίστ του Κυπέλλου Ε.Π.Σ. Πειραιά και το 2001 αναδείχθηκε κυπελλούχος Πειραιά για πρώτη φορά, επικρατώντας του Ατρομήτου Πειραιώς με 1-0 στον τελικό στο Δημοτικό Γήπεδο Νεάπολης Νίκαιας. Το 2002 αναδείχθηκε τριταθλητής του Β΄ Ομίλου της Δ΄ Εθνικής και συμμετείχε στο μπαράζ ανόδου με τους Αχαρναϊκό, Καστοριά και Ένωση Θράκης Αλεξανδρούπολης όπου κατέκτησε τη 2η θέση και κέρδισε την επάνοδο στην Γ΄ Εθνική και τα επαγγελματικά εθνικά πρωταθλήματα.

Την περίοδο 2002–03 απέφυγε την τελευταία αγωνιστική τον υποβιβασμό στη Δ΄ Εθνική, επικρατώντας με 0-2 της Α.Ε.Λ. στη Λάρισα. Το 2010 η ομάδα τερμάτισε στη 2η θέση του Νοτίου ομίλου και συμμετείχε στο μπαράζ ανόδου με την δευτεραθλήτρια του Βορείου Ομίλου ομάδα των Τρικάλων, από την οποία και ηττήθηκε με 2-0 στη Νέα Σμύρνη και έχασε την άνοδο στην Β΄ Εθνική κατηγορία. Ωστόσο, την επόμενη χρονιά (2011) η ομάδα τερμάτισε στην 2η θέση του Νότιου ομίλου και κέρδισε την απευθείας άνοδο στην Β' Εθνική Κατηγορία. Έχοντας επιστρέψει στην Β΄ Εθνική για πρώτη φορά μετά το 1983, την περίοδο 2011–12 κέρδισε την παραμονή 4 αγωνιστικές πριν το τέλος του πρωταθλήματος όποτε και για την 30η αγωνιστική επικράτησε του Αγροτικού Αστέρα στο καθοριστικό εκτός έδρας παιχνίδι στον Εύοσμο με ανατροπή με 1-2 και κέρδισε μαθηματικά την παραμονή του στην κατηγορία, ενώ υποβίβασε τον Αγροτικό Αστέρα. Συνέχισε στην Β΄ Εθνική μέχρι και την περίοδο 2013–14, που αποτέλεσε μαύρη περίοδος για την ιστορία του Βύζαντα καθώς τερμάτισε στην τελευταία θέση με 8 βαθμούς και υποβιβάστηκε στο ερασιτεχνικό πλέον πρωτάθλημα της Γ΄ Εθνικής.

Στο πρωτάθλημα της Γ΄ Εθνικής αγωνίστηκε τις επόμενες 2 χρονιές και η σεζόν 2015–16 αποδείχθηκε μοιραία για τον ιστορικό σύλλογο, καθώς υποβιβάστηκε στο τοπικό πρωτάθλημα έπειτα από 18 χρόνια παρουσίας στις εθνικές κατηγορίες. Το 2016 ήταν φιναλίστ του Κυπέλλου Ε.Π.Σ. Δυτικής Αττικής, όπου ηττήθηκε στον τελικό από την ομάδα του Ασπροπύργου. Έκτοτε, από την αγωνιστική περίοδο 2016–17 μέχρι και την σεζόν 2021–22, αγωνίστηκε στο τοπικό πρωτάθλημα της Ε.Π.Σ. Δυτικής Αττικής,. Την σεζόν 2021–22 ο Βύζας στέφθηκε πρωταθλητής της Ε.Π.Σ. Δυτικής Αττικής και αγωνίστηκε σε αγώνες μπαράζ όπου εκεί πέτυχε την άνοδο.

Την αγωνιστική περίοδο 2022–23 η ομάδα τερμάτισε στην 5η θέση του 4ου ομίλου της Γ΄ Εθνικής με 42 βαθμούς και πέτυχε μεγάλες νίκες κόντρα στα Τρίκαλα με 0-1 και 4-0, τον πρωταθλητή Τηλυκράτη με 1-0 και την Ζάκυνθο με 4-0. Eπίσης κατέκτησε για 2η φορά στην ιστορία του Κύπελλο της Ε.Π.Σ. Δυτικής Αττικής επικρατώντας στον τελικό του Απόλλωνα Ποντίων Ασπροπύργου με 1-2. 

Η επόμενη σεζόν (2023–24) δεν ήταν το ίδιο επιτυχημένη και η ομάδα υποβιβάστηκε ξανά στα τοπικά τερματίζοντας στην 15η θέση σε σύνολο 18 ομάδων με 23 βαθμούς. Υπήρξε μάλιστα τιμωρία αφαίρεσης 10 βαθμών για εκείνη την σεζόν αλλά και για την επόμενη επειδή δεν έγιναν τα 2 εκτός έδρας παιχνίδια με αντιπάλους τον Π.Α.Ο. Βάρδας και την Α.Ε.Ρ. Αφάντου αφού η ομάδα των Μεγάρων δεν παρουσιάστηκε ποτέ στο γήπεδο για να γίνουν οι αγώνες. 

Την αγωνιστική περίοδο 2024–25, κουβαλώντας τις ποινές από την προηγούμενη χρονιά, ο αποδυναμωμένος έτσι και αλλιώς οικονομικά Βύζας περιορίστηκε στην γρήγορα εξασφάλιση της σωτηρίας στην Α΄ Κατηγορία της Ε.Π.Σ. Δυτικής Αττικής. Τελικά η ομάδα τερμάτισε στην 9η θέση της βαθμολογίας με 31 βαθμούς και παρέμεινε στην κατηγορία. 

### Αξιοσημείωτοι ποδοσφαιριστές
Είναι ενεργός ο *Σύνδεσμος Παλαιμάχων Ποδοσφαιριστών Α.Γ.Σ. Βύζαντα Μεγάρων* με πλήθος μελών. Τη φανέλα του Βύζαντα Μεγάρων έχουν φορέσει κάποιοι σπουδαίοι παίκτες του ελληνικού ποδοσφαίρου, καθώς και αρκετοί άλλοι σημαντικοί ποδοσφαιριστές, μεταξύ των οποίων οι:

## Τίτλοι – Διακρίσεις
### Τίτλοι
* 2 Πρωταθλήματα Β΄ Εθνικής: 
** 1964–65 (2ος όμιλος), 1965–66 (2ος όμιλος)
* 1 Πρωτάθλημα Εθνικής Ερασιτεχνικής:
** 1978–79 (1ος όμιλος)
* 1 Πρωτάθλημα Α΄ Ε.Π.Σ. Δυτικής Αττικής: 
** 2021–22
* 2 Κύπελλα Ε.Π.Σ. Δυτικής Αττικής:
** 2019–20, 2022–23
* 3 Πρωταθλήματα Α΄ Ε.Π.Σ. Πειραιά: 
** 1961–62, 1977–78 (1ος όμιλος), 1997–98 (1ος όμιλος)
* 1 Κύπελλο Ε.Π.Σ. Πειραιά: 
** 2000–01
* 1 Θερινό πρωτάθλημα Ο.Π.Α.Π. Β΄ Εθνικής: 
** 1970–71 (Βόρειος όμιλος)
* 1 Πρωτάθλημα Δ Ε.Π.Σ. Πειραιά (2ος όμιλος)  
** 1957-58

### Διακρίσεις
* Υπερπρωταθλητής Α΄ Ε.Π.Σ. Πειραιά:
** 1977–78
* Τριταθλητής Α΄ Ε.Π.Σ. Πειραιά:
** 1989–90 (1ος όμιλος)
* Φιναλίστ Κυπέλλου Ε.Π.Σ. Πειραιά:
** 1990–91
* Φιναλίστ Κυπέλλου Ε.Π.Σ. Δυτικής Αττικής:
**2015–16

## Η πορεία αναλυτικά

### Σύνολα συμμετοχών στα εθνικά πρωταθλήματα

## Παραπομπές


## Δείτε επίσης
* Κατάλογος ποδοσφαιρικών σωματείων Ε.Π.Σ. Δυτικής Αττικής

## Εξωτερικοί σύνδεσμοι
* Δημοτικό Γήπεδο Μεγάρων

*
Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1928
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1928